
PARLAMENTUL ROMÂNIEI

CAMERA DEPUTAŢILOR
	Comisia  pentru  cultură, arte, mijloace de informare în masă


RAPORT
privind Cererea de Reexaminare formulată de Preşedintele României asupra Legii privind aprobarea Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură
(PL x 391/2013/2014)

În conformitate cu prevederile art. 137 alin. (2) din Regulamentul Camerei Deputaţilor, republicat, cu modificările ulterioare, Comisia pentru cultură, arte, mijloace de informare în masă a fost sesizată cu Cererea de Reexaminare asupra Legii privind aprobarea Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, transmisă cu nr. PL-x. 391/2013/2014 din data de 23 iunie 2014, înregistrată la Comisie cu nr.4c - 10/162/25.06.2014.


La data de 17 aprilie 2014, Preşedintele României s-a adresat Parlamentului, în temeiul art. 77 alin.(2) din Constituţia României, formulând Cererea de Reexaminare a Legii privind aprobarea Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură.

Actul normativ transmis spre promulgare aprobă Ordonanţa de urgenţă a Guvernului  nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură. Ordonanţa de urgenţă a Guvernului nr. 68/2013 stabileşte, în cuprinsul art.I, punctul 3, condiţiile pe care, o persoană fizică trebuie să le îndeplinească cumulativ pentru a putea îndeplini calitatea de manager al unei instituţii publice de cultură. Printre aceste condiţii, la litera f), este prevăzută obligaţia instituită în sarcina viitorului manager al unei instituţii publice de cultură de a „nu deţine o funcţie de conducere la o altă instituţie din România”. Legea de aprobare a Ordonanţei de urgenţă a Guvernului nr. 68/2013, prin conţinutul punctului 2, prevede abrogarea conţinutului lit. f).
Cererea de Reexaminare propune reanalizarea Legii de aprobare a Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură în sensul în care, înlăturarea condiţiei prevăzute la art.I, punctul 3 litera f) din Ordonanţa de urgenţă a Guvernului nr. 68/2013 nu este oportună, fiind de natură să dea naştere unui posibil conflict de interese în situaţia în care managerul unei instituţii publice de cultură ar deţine o funcţie de conducere în cadrul unei alte instituţii de cultură. 
În raport de obiectul şi conţinutul reglementării Legea privind aprobarea Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură face parte din categoria legilor ordinare. 

Dezbaterea Cererii de Reexaminare s-a făcut potrivit prevederilor art. 137 din Regulamentul Camerei Deputaţilor, republicat, cu modificările ulterioare, la lucrările Comisiei din data de 9 septembrie 2014.  

La lucrările Comisiei din data de 9 septembrie 2014 au fost prezenţi 18 deputaţi, din totalul de 22 de membri ai Comisiei. Membrii Comisiei au analizat conţinutul Cererii de reexaminare, opinia majoritară fiind aceea potrivit căreia înlăturarea condiţiei prevăzute la art.I, punctul 3 litera f) din Ordonanţa de urgenţă a Guvernului nr. 68/2013 nu este de natură 
să conducă la eventuale conflicte de interese, cu atât mai mul cu cât,  în textul aceleiaşi ordonanţe de urgenţă, la art. 29 alin (3) şi (4) se prevede faptul că:

“Art. 29. – (3) În cazul în care câştigătorul concursului de management deţine o funcţie de execuţie sau de conducere în aceeaşi instituţie ori în altă instituţie de cultură, contractul individual de muncă pentru funcţia respectivă se suspendă pe durata contractului de management.
(4) Suspendarea contractului individual de muncă potrivit alin. (3) îşi produce efectele de la data semnării contractului de management până la data încetării acestuia în una dintre modalităţile prevăzute de prezenta ordonanţă de urgenţă.”
 În urma dezbaterilor şi a punctelor de vedere exprimate, membrii Comisiei au hotărât, cu majoritatea voturilor celor prezenţi în sală în momentul votului, să supună plenului Camerei Deputaţilor, în calitate de Cameră decizională, respingerea Cererii de Reexaminare formulată de Preşedintele României şi, respectiv, adoptarea Legii privind aprobarea Ordonanţei de urgenţă a Guvernului nr. 68/2013 pentru modificarea şi completarea Ordonanţei de urgenţă a Guvernului nr. 189/2008 privind managementul instituţiilor publice de cultură, în forma înaintată de Senat.

     PREŞEDINTE,                                                     SECRETAR,


Gigel Sorinel ŞTIRBU                                     Florin Costin PÂSLARU


Consilieri parlamentari,

Cristina Dan

Dan Kalber

